Up-38/99
Natisni
Opravilna št.:
Up-38/99
Datum odločitve:
11. 10. 2000
ECLI:
ECLI:SI:USRS:2000:Up.38.99
Akt:
Ustavna pritožba A. A. zoper odločbo Upravne enote Velenje št. 173-164/1996 z dne 19. 11. 1997
Izrek:
Ustavna pritožba A. A. zoper odločbo Upravne enote Velenje št. 173-164/1996 z dne 19. 11. 1997 se zavrže.
Evidenčni stavek:
Ker pritožnik zoper izpodbijano odločbo ni izčrpal niti rednih pravnih sredstev, je Ustavno sodišče ustavno pritožbo kot nedopustno zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
9. 2. 1999
Vrsta odločitve:
sklep
Vrsta rešitve:
zavrženje
Dokument:
US20422
Up-38/99-5
11. 10. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 11. oktobra 2000
s k l e n i l o :
Ustavna pritožba A. A. zoper odločbo Upravne enote Velenje št. 173-164/1996 z dne 19. 11. 1997 se zavrže.
O b r a z l o ž i t e v
1. Pritožnik je vložil ustavno pritožbo zoper v izreku navedeno odločbo. Navaja, da je pri Upravni enoti Velenje uveljavljal status taboriščnika, vendar mu ta ni bil priznan, ampak mu je bil status žrtve vojnega nasilja priznan kot internirancu.
Odločba je bila v postopku revizije potrjena s strani Ministrstva za delo, družino in socialne zadeve. Pritožnik meni, da bi mu glede na dejansko stanje moral biti priznan status žrtve vojnega nasilja kot ukradenega otroka-taboriščnika.
Navaja, da so nekatere druge osebe, ki so bile v istem taborišču kot on, pridobile tak status. Pritožnik zatrjuje, da je bil kot neuka stranka v postopku v izrazito podrejenem položaju in da je moral sprejeti vsiljen status interniranca, prav tako pa je moral pred uradno osebo podpisati izjavo, da se zoper odločbo ne bo pritožil. Navaja, da mu je takšno ravnanje onemogočilo izrabo zakonitega pravnega sredstva, torej da bi se pritožil ter kasneje sprožil upravni spor. Zato pritožnik predlaga, naj Ustavno sodišče na podlagi drugega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju:
ZUstS) odloči o njegovi ustavni pritožbi, čeprav niso bila uporabljena vsa pravna sredstva.
2. Po prvem odstavku 51. člena ZUstS se ustavna pritožba lahko vloži šele, ko so izčrpana vsa pravna sredstva. V skladu z drugim odstavkom 51. člena ZUstS lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice.
Pred izčrpanjem rednih pravnih sredstev pa ni mogoče niti izredno obravnavanje ustavne pritožbe po drugem odstavku 51. člena ZUstS.
3. Iz navedb pritožnika izhaja, da zoper odločbo upravnega organa, ki jo v tem postopku z ustavno pritožbo izpodbija, ni vložil niti pritožbe kot rednega pravnega sredstva v okviru upravnega postopka. Pavšalnih navedb pritožnika o tem, da je pred prvostopnim organom moral podpisati izjavo, da zoper odločbo ne bo vložil pritožbe, torej da je bil prisiljen odpovedati se pravici do pritožbe, glede izpolnjevanja pogojev za vložitev ustavne pritožbe ni mogoče upoštevati. Odločba Upravne enote Velenje, ki mu je bila vročena, vsebuje pravilni pravni pouk o tem, da je zoper odločbo dopustna pritožba.
Pritožnik z ničimer ne izkaže, zakaj ne bi mogel uporabiti tega zakonitega pravnega sredstva. Ob tem Ustavno sodišče še pripominja, da bi v primeru, če bi bile v postopku pred prvostopnim organom pritožniku kršene kakšne njegove pravice z ravnanjem državnega organa, na primer pravica do pritožbe, pritožnik moral te kršitve najprej uveljavljati v okviru sodnega varstva po drugem odstavku 157. člena Ustave in pred vložitvijo ustavne pritožbe v tem postopku izčrpati vsa pravna sredstva.
4. Ker pritožnik zoper izpodbijano odločbo ni izčrpal niti rednih pravnih sredstev, je Ustavno sodišče ustavno pritožbo kot nedopustno zavrglo.
5. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata
Milojka Modrijan